钦定古今图书集成/明伦汇编/官常典/第006卷 > 颜氏家训 > 《涉务篇》
## 钦定古今图书集成/明伦汇编/官常典/第006卷 > 颜氏家训 > 《涉务篇》

夫君子之处世，贵能有益于物耳，不徒高谈虚论，左
琴右书，以费人君禄位也。国之用材，大较不过六事：
“一则朝廷之臣，取其鉴达治体，经纶博雅；二则文史
之臣，取其著述宪章，不忘前古；三则军旅之臣，取其
断决有谋，强干习事；四则藩屏之臣，取其明练风俗，
清白爱民；五则使命之臣，取其识变从宜，不辱君命”；
六则兴造之臣，取其程功节费，开略有术，此则皆勤
学守行者所能办也。人性有长短，岂责具美于六涂
哉？但当皆晓指趣，能守一职，便无愧耳。吾见世中文
学之士，品藻古今，若指诸掌，及有试用，多无所堪。居
承平之世，不知有丧乱之祸；处庙堂之下，不知有战
阵之急；保俸禄之资，不知有耕稼之苦；肆吏民之上，
不知有劳役之勤，故难可以应世经务也。晋朝南渡，
优借士族，故江南冠带有才干者，擢为令仆以下，尚
书郎、中书舍人已上，典掌机要。其馀文义之士，多迂
诞浮华，不涉世务，纤微过失，又惜行捶楚，所以处于
清名，益护其短也。至于台阁令史，主书监帅、诸王签
省，并晓习吏用，济办时须，纵有小人之态，皆可鞭杖
肃督，故多见委使，盖用其长也。人每不自量，举世怨
梁武帝父子“爱小人而疏士大夫，此亦眼不能见其
睫耳。”梁世士大夫皆尚褒衣博带，大冠高履，出则车
舆，入则扶侍，郊郭之内，无乘马者。周弘正为宣城王
所爱，给一果下马，常服御之，举朝以为放达。至乃尚
书郎“乘马，则纠劾之。”及侯景之乱，肤脆骨柔，不堪行
步，体羸气弱，不耐寒暑，坐死仓猝者，往往而然。古人
欲知稼穑之艰难，斯盖贵谷务本之道也。夫食为民
天，民非食不生矣。三日不粒，父子不能相存。耕种之，
茠鉏之，刈获之，载积之，打拂之，簸扬之，凡几涉手而
入仓廪，安可轻农事而贵末业哉！江南朝士，因晋中
兴南渡江，卒为羁旅，至今八九世未有力田，悉资俸
禄而食耳。假令有者，皆信僮仆为之，未尝目观起一
拨土，耘一株苗，不知几月当下，几月当收，安识世间
馀务乎？故治官则不了，营家则不办，皆优闲之过也。